হ্যাঙ্ক দ্য কাউডগ

***হ্যাঙ্ক দ্য কাউডগ*** হলো জন আর. এরিকসনের লেখা একটি দীর্ঘ-চলমান আমেরিকান শিশুতোষ গ্রন্থ ধারাবাহিক। যার মূল সচিত্রীকরণ করেছিলেন জেরাল্ড এল. হোমস এবং পরবর্তীতে নিকি আর্লি। বইগুলির কাহিনি হ্যাঙ্ক নামে একটি কুকুরকে ঘিরে আবর্তিত হয়, যে নিজেকে "খামার নিরাপত্তাবাহিনীর প্রধান" মনে করে। হ্যাঙ্ক বরিষ্ঠম্মন্যতায় ভোগে এবং মনে করে সে সবার চেয়ে বেশি বুদ্ধিমান; যদিও বাস্তবে তার বুদ্ধি একটি সাধারণ কুকুরের মতোই। প্রতিটি বইয়ে হ্যাঙ্ক এবং অন্যান্য চরিত্রগুলোকে টেক্সাস প্যানহ্যান্ডেলের ওচিলট্রি কাউন্টিতে তাদের বাসভবনে ঘটে যাওয়া বিভিন্ন ঘটনা, সমস্যা এবং রহস্যের মোকাবিলা করতে হয়। ধারাবাহিকের কোনো গল্পে খামারের নামের উল্লেখ করা হয়নি। ধারাবাহিকটি ১৯৮২ সালে হ্যাঙ্ক এবং তার বন্ধুদের নিয়ে কয়েকটি ছোটগল্পের মাধ্যমে শুরু হয়েছিল; তারপর থেকে এখন পর্যন্ত ৮৩টি মুদ্রিত বই এবং সাতটি কেবল-অডিও-সংস্করণ বই প্রকাশিত হয়েছে। *হ্যাঙ্ক দ্য কাউডগ* পূর্বে ম্যাভেরিক বুকস থেকে প্রকাশিত হতো, তবে বর্তমানে পাফিন বুকসের কাছে আমেরিকায় ইংরেজি সংস্করন প্রকাশের স্বত্ব রয়েছে। ধারাবাহিকের প্রতিটি বইতেই গান থাকে, যা অডিওবুক সংস্করণে এরিকসন নিজে পরিবেশনা করেন। ধারাবাহিকটি বহু পুরস্কার ও সমালোচকদের প্রশংসা কুড়িয়েছে এবং বিশ্বজুড়ে বইগুলির আট মিলিয়নেরও বেশি কপি বিক্রি হয়েছে। এটি স্পেনীয়, ডেনীয়, ফার্সি এবং চীনা সহ বেশ কয়েকটি ভাষায় অনূদিত হয়েছে। ১৯৮০-এর দশকে ধারাবাহিকের প্রথম বইটি *সিবিএস স্টোরিব্রেকের* জন্য একটি অ্যানিমেটেড পর্বে অভিযোজিত হয়েছিল।

ম্যাভেরিক বুকসের মাধ্যমে এই ধারাবাহিকের উপর ভিত্তি করে তৈরি পাঠদান কর্মসূচি উপলব্ধ আছে। ২০০২ সালে *দ্য কেস অব দ্য ড্যান্সিং কাউবয়* নামে একটি গল্প বেশ কয়েকটি আমেরিকান সংবাদপত্রে ধারাবাহিকভাবে প্রকাশিত হয়।

## চরিত্র
**হ্যাঙ্ক**: হ্যাঙ্ক হলো হ্যাঙ্ক দ্য কাউডগ অ্যাডভেঞ্চারের সবগুলো কাহিনির প্রধান চরিত্র এবং কথক। সে ধারাবাহিকের প্রতিটি গল্পে উপস্থিত থাকা একমাত্র চরিত্র। হ্যাঙ্ক নিজেকে "বিশুদ্ধ জাতের প্রথম সারির ব্লু-রিবন কাউডগ" বলে দাবি করে এবং এটি আসলে সত্যিও হতে পারে। হ্যাঙ্ক দ্য কাউডগের দাপ্তরিক ওয়েবসাইট অনুযায়ী হ্যাঙ্ক চরিত্রটি "হ্যাঙ্ক" নামে একটি সত্যিকারের অস্ট্রেলিয়ান শেপার্ড জাতের কুকুরের উপর ভিত্তি করে তৈরি। হ্যাঙ্ক নিজেকে "খামার নিরাপত্তাবাহিনীর প্রধান" মনে করে এবং নিয়মিত নিরাপত্তা তল্লাশি ও রাতে টহল দেয়। তবে তার আসল কাজ হলো গবাদি পশু চরাতে স্লিম এবং লোপারকে সাহায্য করা। হ্যাঙ্কের মধ্যে বরিষ্ঠম্মন্যতা কাজ করে; যার ফলে সে নিজের বুদ্ধিমত্তা, শক্তি, সাহস এবং আকর্ষণ ক্ষমতা সম্পর্কে অনেক বাড়িয়ে ভাবে। এর ফলে হ্যাঙ্ক প্রায়ই এমন সব ঝামেলায় জড়িয়ে পড়ে যা মূলত তার নিজেরই সৃষ্টি করা। ধারাবাহিকে বেশিরভাগ হাস্যরসের উৎপত্তি হয় কথক হিসেবে হ্যাঙ্কের নির্লজ্জভাবে পশ্চাদ্দৃষ্টির মাধ্যমে নিজেকে বাস্তবের চেয়ে বেশি দক্ষ দেখানোর চেষ্টা থেকে। যদিও পাঠক তাতে বিভ্রান্ত হন না। তার ত্রুটি থাকা সত্ত্বেও হ্যাঙ্ক তার পরিবার এবং খামার সম্প্রদায়ের প্রতি ভীষণ অনুগত এবং প্রকৃত সংকটের মুহূর্তে সে তাৎক্ষণিকভাবে এগিয়ে আসে। ম্যাগি নামে তার এক বোন আছে। ম্যাগির চারটি কুকুরছানা আছে—বারবারা, রস্কো, এপ্রিল এবং স্পট। ম্যাগি তার ভাইয়ের চেয়ে অনেক বেশি মার্জিত। হ্যাঙ্ককে সে একটি ব্যার্থ কুকুর এবং তার ভাগ্নে-ভাগ্নিদের জন্য খারাপ আদর্শ হিসেবে দেখে। হ্যাঙ্ক যখনই তার সাথে দেখা করতে যায়, ম্যাগি উপরে বিনয়ী থাকার চেষ্টা করলেও ভিতরে ভিতরে সে হ্যাঙ্ককে বিদায় করার ফন্দি আঁটে। হ্যাঙ্ক চরিত্রটি একটি সত্যিকারের অস্ট্রেলিয়ান শেফার্ড জাতের কুকুরের উপর ভিত্তি করে তৈরি, যার নামও ছিল হ্যাংক। কুকুরটির মালিক ছিলেন এরিকসনের এক প্রতিবেশী, যখন তিনি ওকলাহোমায় একটি খামারে কাজ করছিলেন। ওই প্রতিবেশী কুকুরটিকে গবাদি পশু সামলানোর কাজে ব্যবহার করাতে চেয়েছিলেন, কিন্তু কুকুরটি প্রশিক্ষিত না হওয়ায় উল্টে আরো ঝামেলার কারণ হয়ে দাঁড়িয়েছিল।

**ড্রোভার**: ড্রোভার হলো একটি অল্পবয়সী কুকুর যে হ্যাঙ্কের সাথে খামারে থাকে এবং তার সবচেয়ে ভালো বন্ধু। হ্যাঙ্ক তাকে নিজের সহকারী হিসেবে পরিচয় দেয়, তবে রেগে গেলে তাকে "লিটল মাট" (ছোট দো-আঁশলা কুকুর) বলে ডাকতেও ছাড়ে না। হ্যাঙ্কের মতো ড্রোভারের শ্রেষ্ঠত্বের মোহ নেই। সে ঝামেলা এড়িয়ে চলতেই বেশি পছন্দ করে এবং দিনের বেশিরভাগ সময় ঘুমিয়ে কাটাতে ভালোবাসে (হ্যাঙ্কের মতে দিনে ১৬ ঘন্টা)। ড্রোভার প্রায়ই নিজের উদ্ভাবিত সব নিরর্থক কাজে ব্যাস্ত থাকে। ড্রোভার অলস এবং দুর্বল স্বভাবের; আর হ্যাঙ্ককে কাজে সাহায্য করার বেলায় অষ্টরম্ভা। উদাহরণস্বরূপ *"দ্য কেস অফ দ্য কার-বার্কাহোলিক ডগ"*-এ হ্যাঙ্ক লক্ষ্য করে, যখন সে কাউবয়দের গবাদি পশু চরাতে সাহায্য করছে, তখন ড্রোভার পুরো বিকেলটা একটি পুরানো শিং চিবিয়ে কাটায়, পরে সেটা পুঁতে ফেলে এবং তারপর তাৎক্ষণিকভাবে ভুলে যায় সেটা কোথায় পুঁতে রেখেছিল। সে নির্লজ্জরকম ভীতু এবং প্রায়ই পা ব্যথার বাহানা দিয়ে "কর্তব্যের ডাক" এড়িয়ে চলে। ড্রোভারের ভীষণ কৌতূহল রয়েছে; সে প্রায়ই হ্যাঙ্ককে "চাঁদ কেন সন্ধ্যায় ওঠে, আর সকালে অস্ত যায়?" গোছের অদ্ভুত সব প্রশ্ন জিজ্ঞাসা করে। হ্যাঙ্ক এইসব প্রশ্নের উত্তর বেশিরভাগ সময়েই জানে না, কিন্তু তাতে তার উত্তর দেওয়ায় বাধা পড়ে না। অনেক ক্ষেত্রে দেখা যায় ড্রোভারের কাণ্ডজ্ঞান হ্যাঙ্কের চেয়ে বেশি, যার ফলে সে হ্যাঙ্কের মতো নিজের তৈরি করা বিপদে পড়ার হাত থেকে বেঁচে যায়। তবে সে খুব একটা বুদ্ধিমান নয়; প্রায়ই রূপকার্থে বলা কথাকে আক্ষরিক অর্থে গ্রহণ করে এবং হ্যাঙ্কের ব্যবহার করা সামরিক পরিভাষাগুলো বুঝতে ভুল করে। এ১: দ্য হোমলেস পুচ বাদে ধারাবাহিকের প্রতিটি গল্পে ড্রোভার উপস্থিত রয়েছে।

**স্যালি মে**: স্যালি মে হাই লোপারের স্ত্রী এবং লিটল আলফ্রেড ও বেবি মলির মা। তিনি একজন গৃহিণী, যার পার্টি ভীষণ পছন্দের। তিনি প্রায়ই তার কাউবয় স্বামীকে মার্জিত রাখার চেষ্টা করেন। তাকে প্রায়ই অস্থির হয়ে পড়তে দেখা যায়, বিশেষ করে যখন "দ্য কেস অফ দ্য কিলার স্টাড হর্স" এবং "দ্য ফ্যান্টম ইন দ্য মিরর"-এ তার বাড়িতে অতিথি আসার কথা থাকে। পিট দ্য বার্ন ক্যাট তার প্রিয় পোষা প্রাণী এবং তিনি পিট এবং ড্রোভার উভয়ের প্রতিই স্নেহশীল। তবে তিনি হ্যাঙ্ককে অপছন্দ করেন। হ্যাঙ্ক তার উঠোনে বা তার ঘরে ঢুকলে কিংবা পিটের সাথে লড়াই করলে তার উপর ভীষণ রেগে যান। রেগে গেলে তার সবচেয়ে সাধারণ প্রতিক্রিয়া হলো ঝাড়ু নিয়ে তাকে মারতে যাওয়া। তা সত্ত্বেও হ্যাঙ্ক মনে করে যে স্যালি মে মনে মনে তাকে শ্রদ্ধা করে। বাস্তবে তার অনুভূতি ঘৃণা এবং সাময়িক শ্রদ্ধার মধ্যে ওঠানামা করে, কারণ হ্যাঙ্ক সাধারণত কোনো বড় গণ্ডগোল পাকানোর পরেই আবার বীরত্বপূর্ণ কোনো কাজ করে ফেলে।

**হাই লোপার**: খামারের মালিক হাই লোপার (তার শেষ নাম কখনও উল্লেখ করা হয়নি) একজন সেকেলে ঘরানার কাউবয়, যিনি দড়ি দিয়ে গবাদিপশু ধরা, ঘোড়ায় চড়া এবং তার খামারের কাজ করতে ভালোবাসেন। লোপার কখনো তার খামার ছেড়ে কোথাও যেতে চান না এবং শহরের বাইরে যাওয়ার ব্যাপারে তার প্রচণ্ড অনীহা। তবে তিনি মোটেও কাজপাগল নন; নিজের অনেক প্রকল্পে নিম্নমানের কাজেই সন্তুষ্ট থাকেন এবং নোংরা কাজগুলো তার খামারকর্মী স্লিম চান্সের উপর চাপিয়ে দেন। তার অতি অসামাজিক কাউবয় প্রবৃত্তিগুলো অনেকটা নিবৃত্ত হয়েছে তার স্ত্রীর দ্বারা, যাকে তিনি খুবই ভালোবাসেন। কিছু পর্বে তিনি সেই সময়ের স্মৃতিচারণ করেন যখন তিনি কেবল একজন সাধারণ কাউবয় ছিলেন। "মার্ডার ইন দ্য মিডল প্যাশ্চার"-এ স্যালি মে যখন স্লিমকে বোঝাচ্ছিলেন যে বিয়ের পর সে সামাজিক অনুষ্ঠানের গুরুত্ব বুঝবে, তখন লোপার তার স্ত্রীর অগোচরে মুখ নেড়ে বলেন—"না তুমি বুঝবে না"। যদিও লোপার প্রায়ই হ্যাঙ্ককে নিয়ে মজা করেন, আবার মাঝে মাঝে তার উপর রেগে যান, তবু গবাদি পশু চরানোর কাজে তিনি হ্যাঙ্কের উপরই নির্ভর করেন। "এভরি ডগ হ্যাজ হিজ ডে"-তে হ্যাঙ্ক লোপারকে চোরাবালির হাত থেকে বাঁচিয়ে মালিকের প্রতি তার আনুগত্য প্রমাণ করে। লোপার বেশ একগুঁয়ে স্বভাবের। তিনি প্রায়ই স্লিম চান্সের পরামর্শ শুনতে চান না, যার ফলে শেষ পর্যন্ত এমন কিছু দুর্ঘটনা ঘটে যা সম্পর্কে স্লিম তাকে আগেই সতর্ক করার চেষ্টা করেছিল।

**লিটল আলফ্রেড**: লোপার এবং স্যালি মে দম্পতির জ্যেষ্ঠ সন্তান। লিটল আলফ্রেড (মধ্যবর্তী নাম লেরয়) হ্যাঙ্ককে পছন্দ করে এবং প্রায়ই তার সাথে নানা অ্যাডভেঞ্চারে যোগ দেয়। এর মধ্যে কিছু অভিযান নিরীহ হলেও, "দ্য কেস অফ দ্য হুকিং বুল"-এ দেখা যায় আলফ্রেড উদ্দেশ্যপ্রণোদিতভাবে হ্যাঙ্ককে ফুঁসলিয়ে ড্রায়ারের ভিতর ঢুকিয়ে মেশিনটি চালু করে দেয়—যা থেকে বোঝা যায় তার মধ্যে কিছুটা দুষ্টুমি বুদ্ধিও আছে। "লস্ট ইন দ্য ডার্ক আনচ্যান্টেড ফরেস্ট" গল্পের বেশিরভাগটাই আবর্তিত হয়েছে বনে হারিয়ে যাওয়া আলফ্রেডকে খুঁজে বের করার জন্য হ্যাঙ্কের অভিযানকে কেন্দ্র করে। এই গল্প এবং আরও কয়েকটি কাহিনিতে দেখা যায় আলফ্রেডের পশুদের সাথে কথা বলার ক্ষমতা আছে, যদিও পরবর্তী গল্পগুলিতে তার এই ক্ষমতা আর দেখা যায় না। পরবর্তীতে ব্যাখ্যা করা হয়েছে যে, শিশুরা যত বড় হতে থাকে, পশুদের ভাষা বোঝার ক্ষমতা তাদের তত কমতে থাকে। হ্যাঙ্ক আলফ্রেডের ব্যাপারে খুব সংরক্ষণোন্মুখ এবং প্রায়ই তাকে রক্ষা করতে নিজের জীবন বাজি রাখে, যাকে সে প্রতিটি কাউডগের কর্তব্য বলে মনে করে। প্রকৃতপক্ষে, সে বেশ কয়েকবার আলফ্রেডের জীবন বাঁচিয়েছে, যেমনটি দেখা যায় "দ্য ব্ল্যাক হুডেড হ্যাঙ্গম্যানস"-এ। আলফ্রেড চরিত্রটি প্রথম দেখা যায় ধারাবাহিকের দ্বিতীয় বই "দ্য ফার্দার অ্যাডভেঞ্চারস অফ হ্যাঙ্ক দ্য কাউডগ"-এ, যদিও সেই সময়ে তাকে কেবল "দ্য বেবি" হিসাবে উল্লেখ করা হয়েছিল।

**পিট দ্য বার্ন ক্যাট**: খামারে হ্যাঙ্কের প্রধান প্রতিপক্ষ। পিট স্যালি মের প্রিয় পোষা প্রাণী এবং হ্যাঙ্কের সাথে তার ছোটখাটো সংঘর্ষে সে প্রায়ই এই সুবিধাটির সুযোগ নেয়। পিট হ্যাঙ্কের চেয়ে অনেক বেশি চালাক এবং সাধারণত সে হ্যাঙ্ককে বুদ্ধিতে হারিয়ে দেয়; যদিও হ্যাঙ্ক ঘটনাগুলিকে সবসময় নিজের মতো করে ভিন্নভাবে উপলব্ধি করে। হ্যাঙ্কের অনেক অভিযানের শুরুই হয় পিটের কাছে বোকা বনে যাওয়ার মতো কোনো এক বিব্রতকর ঘটনার মধ্য দিয়ে। যেমন "দ্য ফার্দার অ্যাডভেঞ্চারস অফ হ্যাঙ্ক দ্য কাউডগ"-এ দেখা যায় স্যালি মের বাগানের বেড়ার ঠিক ওপাশে পিটের পাওয়া একটি ভাজা ডিমের উপর ঝাঁপিয়ে পড়ার পর নিজের রক্তাক্ত নাকের দিকে তাকিয়ে হ্যাঙ্কের চোখ ট্যারা হয়ে যায়। "দ্য কার্স অফ দ্য ইনক্রেডিবল প্রাইসলেস কর্নকব"-এ দেখা যায় পুরোটা কাহিনি আবর্তিত হয়েছে একটি ভুট্টার মোচাকে হ্যাঙ্কের অতিরিক্ত সুরক্ষিত রাখার চেষ্টাকে কেন্দ্র করে, যেটাকে পিট তাকে অনেক মূল্যবান কিছু বলে বিশ্বাস করিয়েছিল। "দ্য কেস অফ দ্য মিসিং ক্যাট"-এ হ্যাঙ্ক অবশেষে পিটের উপর ধৈর্য হারিয়ে ফেলে এবং তাকে সমভূমিতে ফেলে আসার চেষ্টা করে, কিন্তু পরে তার মন পরিবর্তন হয় এবং রিপ ও স্নর্ট নামে দুই নেকড়ের হাত থেকে তাকে উদ্ধার করে। এরপর তারা দুজনেই আক্ষেপ করে যে, হ্যাঙ্ক যেহেতু পিটের জীবন বাঁচিয়েছে, তাই এখন থেকে তাদের বন্ধু হয়ে যেতে হবে এবং একে অপরের সাথে ঝগড়া করা বন্ধ করতে হবে। তবে অভিযানের শেষে দেখা যায়, তারা আবার খাবারের উচ্ছিষ্ট নিয়ে ঝগড়ায় লিপ্ত হয়েছে, যা থেকে বোঝা যায় যে তারা দুজনেই গোপনে তাদের এই বৈরি সম্পর্ক বেশ পছন্দ করে। "দ্য কেস অফ দ্য পারফেক্ট ডগ" বইতে পিটকে **"পিট দ্য কাউ ক্যাট"** হিসেবেও উল্লেখ করা হয়েছে, যেখানে পিট হ্যাঙ্কের সেরা কুকুরের জায়গাটি দখল করতে চেয়েছিল। যদিও পিট সাধারণত শুরুতে হ্যাঙ্ককে বুদ্ধিতে হারিয়ে দেয়, তবে কাহিনির শেষে হ্যাঙ্ক মাঝেমধ্যে প্রতিশোধ নিতে সক্ষম হয়, যেমনটি দেখা যায় "দ্য কেস অফ দ্য ডাইনোসর বার্ডস"-এ। "সিক্রেট স্লিপিং পাউডার ফাইলস"-এ পিট হারিয়ে যায় এবং স্যালি মের অনুরোধে হ্যাঙ্ক অনিচ্ছাসত্ত্বেও তাকে খুঁজে পেতে সাহায্য করে।

**স্লিম চান্স**: হাই লোপারের জন্য কাজ করা একজন অলস কিন্তু অনুগত কাউবয় এবং খামারকর্মী। স্লিম কতদিন ধরে এই খামারে কাজ করেছেন তা স্পষ্ট নয়, তবে বড় কোনো জায়গায় কাজ নিয়ে চলে যাওয়ার ইচ্ছা পোষণ করে বেশ কয়েকবার মন্তব্য করলেও তিনি কখনও কাজ ছাড়েননি। লোপার যেসব কাজ করতে চান না, খামারের সেই কাজগুলো বেশিরভাগই স্লিমকে করতে হয়। মাঝে মাঝে তাকে অনিচ্ছাসত্ত্বেও লিটল আলফ্রেডের দেখাশোনা করতে হয়, যার প্রতি তার এক ধরণের টান রয়েছে। স্লিম খামারের মূল আস্তানা থেকে দুই মাইল দূরে এক জরাজীর্ণ কুঁড়েঘরে বাস করেন। তিনি তার ঘর অত্যন্ত নোংরা রাখেন; যেখানে সেখানে এঁটো থালা-বাসন, জামাকাপড়, খাবার এবং গবাদি পশু সংক্রান্ত ম্যাগাজিন ছড়িয়ে-ছিটিয়ে থাকে, যার ফলে সেখানে সবসময় ইঁদুরের উপদ্রব লেগেই থাকে। তিনি রান্না করতেও অপছন্দ করেন, যার ফলে তার খাদ্যাভ্যাসও খুবই জঘন্য। তিনি এমন সব খাবার খান যা সাধারণ পাঠকদের মনে ঘৃণার উদ্রেক করতে পারে, যেমন—সার্ডিন মাছ ও টমেটো চাটনির স্যান্ডউইচ কিংবা সেদ্ধ করা তুর্কি মোরগের ঘাড়। স্লিম মর্কটক্রীড়া (প্র্যাঙ্ক) করতে ভালোবাসেন। একবার তিনি শহরের স্বেচ্ছাসেবক দমকল বাহিনীর ট্রাকে ধোঁয়া বোমা রেখে দেন এবং লোপারকে বিশ্বাস করান যে কোথাও আগুন লেগেছে; এরপর লোপার ট্রাকটি চালু করামাত্র বোমাটি বিস্ফোরিত হয়। তিনি অলসতার কারণে মাঝেমধ্যেই খারাপ সিদ্ধান্ত নেন, প্রায়ই যার ফল হয় ভয়াবহ। এই দিক থেকে তিনি প্রায়ই নিজেকে হ্যাঙ্কের সাথে তুলনা করেন। যখন হ্যাঙ্ক কোনো ঝামেলায় পড়ে, স্লিম সাধারণত তার উপর বেশিক্ষণ রেগে থাকেন না; বরং তিনি বলেন যে হ্যাঙ্ককে দেখলে তার নিজের কথাই মনে পড়ে যায়। যদিও স্লিম হ্যাঙ্কের সাথে মর্কটক্রীড়া করতে এবং তাকে নিয়ে কৌতুক করতে ভালোবাসেন, তবে এটা স্পষ্ট যে হ্যাঙ্ক এবং ড্রোভার উভয়ের প্রতিই তার গভীর মমতা রয়েছে। তিনি প্রায়ই বিভিন্ন অদ্ভুত কাজে তাদের সাথে নিয়ে যান। হ্যাঙ্ক বেশ কয়েকবার তার জীবন বাঁচিয়েছে, যেমন—"দ্য কেস অফ দ্য প্রোলিং বিয়ার" এবং "দ্য হুকিং বুল"-এ। ধারাবাহিকের প্রথম কেবল-অডিও-সংস্করণ বই "দ্য হোমলেস পুচ"-এ বলা হয়েছে যে স্লিমই হ্যাঙ্কের মালিক; তবে ধারাবাহিকের অন্যান্য বইগুলিতে হ্যাঙ্ক এবং ড্রোভারকে লোপারের, এমনকি আলফ্রেডের কুকুর হিসেবেও উল্লেখ হয়েছে। স্লিম খুব টেনে টেনে দক্ষিণীয় উচ্চারণে কথা বলেন। ধারাবাহিকের প্রায় প্রতিটি বইতেই তার ভূমিকা রয়েছে, এবং মানুষের মধ্যে তিনিই সবচেয়ে বেশি বার উপস্থিত হওয়া চরিত্র।

**ওয়ালেস এবং জুনিয়র**: দুটি বাজ পাখি, যাদের সঙ্গে হ্যাঙ্কের মাঝেমধ্যে দেখা হয়। ওয়ালেস একটি বৃদ্ধ বাজ এবং জুনিয়রের বাবা; সে স্বভাবের দিক থেকে রুক্ষ ও কর্কশ, এবং ধারাবাহিকের অন্যান্য চরিত্রদের সাথে তার খুব একটা সদ্ভাব নেই। সে বিচারবুদ্ধির দিক থেকেও বেশ একগুঁয়ে; বেশিরভাগ জিনিসকে সে বিচার করে মূলত খাবারের উৎস হিসেবে তার উপযোগিতার দিয়ে। সে হ্যাঙ্ককে খুব একটা পছন্দ করে না, তবে মাঝেমধ্যে তার সাথে ভদ্র আচরণ করে। ওয়ালেসের জড়বুদ্ধি এবং আনাড়ি ছেলে জুনিয়র তার বাবার চেয়ে বেশি ভীতু প্রকৃতির। সে একটু তোতলাও। সে তার বাবাকে খুব ভালোবাসে, কিন্তু নিজের ভীরুতা এবং অন্য পশুদের প্রতি বন্ধুত্বপূর্ণ আচরণ (যাদের ওয়ালেসের মতে তাদের খেয়ে ফেলার কথা ভাবা উচিত), এবং বাজ হয়ে বাজের মতো আচরণ করার অক্ষমতার মাধ্যমে সে প্রায়ই তারা বাবাকে রাগিয়ে দেয়। এছাড়া ওয়ালেস জুনিয়রের গান গাওয়ার শখটিকেও ভীষণ ঘৃণা করে।

**রিপ এবং স্নর্ট**: দুই নেকড়ে ভাই, যারা মাঝেমধ্যে হ্যাঙ্কের প্রতি বন্ধুত্বপূর্ণ আচরণ করলেও সবসময় তাকে খেয়ে ফেলার হুমকি দেয়। তবে দ্য অরিজিনাল অ্যাডভেঞ্চারস অফ হ্যাঙ্ক দ্য কাউডগ-এর এক অংশে হ্যাঙ্ক, রিপ এবং স্নর্ট বন্ধু হয়ে গিয়েছিল। যদিও ধারাবাহিকের বেশিরভাগ বইয়ে তারা একে অপরের শত্রু। এই দুই ভাই "শরীরে বল থাকলেও মাথায় বুদ্ধি নেই" গোছের; তাই হ্যাঙ্ক প্রায়ই ওদের বোকা বানিয়ে ওদের কবল থেকে মুক্তি পায়। একবার হ্যাঙ্ক তাদের বিশ্বাস করিয়েছিল যে, তারা যদি একটা ফাপা কাঠের গুঁড়ির দুই পাশে মাথা ঢুকিয়ে ৫০,০০০ পর্যন্ত গুনতে থাকে, তবে মুরগির মাংস দিয়ে তৈরি চাঁদ খসে পড়বে এবং তারা সেটি খেতে পারবে। অন্যান্য চরিত্রের তুলনায় রিপ এবং স্নর্ট, সমস্ত নেকড়েদের মতোই, ইংরেজি ভাষায় খুব একটা দক্ষ নয়। ফলে তারা প্রায়ই হ্যাঙ্কের কথা ভুল বোঝে এবং কিছু নির্দিষ্ট শব্দের তাদের করা উচ্চারণটিই সঠিক বলে জিদ করে। এর ফলে খুব হাস্যকর কিছু পরিস্থিতির সৃষ্টি হয়। তারা হ্যাঙ্ককে "হাঙ্ক" বলে ডাকে, যা মূলত সব নেকড়েরাই করে থাকে।

**স্ক্রাঞ্চ**: দলবিন্যাস অনুযায়ী দলের শীর্ষভাগে থাকা একটি দুষ্ট নেকড়ে, সে হ্যাঙ্কের প্রতি তীব্র ঘৃণা পোষণ করে। সে মিসি কাইয়োটির ভাই; সেই মিসি যার সাথে একবার হ্যাঙ্কের বিয়ের কথা হয়েছিল। সে রিপ এবং স্নর্টের চেয়ে বুদ্ধিমান, কঠোর এবং আরও বেশি রাগী।

**মিসি কাইয়োটি**: এক স্ত্রী নেকড়ে, যার সাথে একবার হ্যাঙ্কের ঘর বাঁধার প্রতিশ্রুতি দেওয়া হয়েছিল এই শর্তে যে—তাকে খামারে আক্রমণ করতে হবে এবং ড্রোভারকে মেরে ফেলতে হবে। হ্যাঙ্ক শেষ পর্যন্ত তা করতে অস্বীকৃতি জানায়, যা প্রমাণ করে যে সে খামারের বাসিন্দা এবং একজন ভালো বন্ধু হিসেবে ড্রোভারের প্রতি কতটা অনুগত। হ্যাঙ্ক এবং মিসি একে অপরের প্রতি দুর্বল ছিল; যদিও সে নেকড়েদের পছন্দ করে না, তবুও মনে হয় এক পর্যায়ে সে মিসির দলে যোগ দেওয়ার কথা বেশ গুরুত্ব সহকারে ভেবেছিল। মিসির আসল নাম ছিল "গার্ল-হু-ড্রিংক-ব্লাড", কিন্তু নামটি হ্যাঙ্কের পছন্দ না হওয়ায় সে তাকে মিসি কাইয়োটি বলে ডাকত। হ্যাঙ্ক যাদের পছন্দ করে তাদের বেশিরভাগের মধ্যে মিসিই একমাত্র, যে হ্যাঙ্ককে আসলেই মিষ্টি দেখতে বলে মনে করে।

**বেউলা**: একটি কলি জাতের কুকুর যে স্থানীয় একটি খামারে থাকে। হ্যাঙ্ক তার প্রেমে পাগল। সে সবসময় তাকে প্রভাবিত করার চেষ্টা করে, যার ফলাফল হিসেবে সাধারণত সে নিজেকে সবার সামনে হাসির পাত্র বানিয়ে ফেলে। বেউলা তার প্রেমিক প্লেটোর সাথে একই খামারে থাকে। প্লেটো হলো একটি পাখি শিকারি কুকুর যাকে হ্যাঙ্ক মনেপ্রাণে ঘৃণা করে। যদিও বেউলা হ্যাঙ্ককে বন্ধু হিসেবে পছন্দ করে, সে তার ভালোবাসায় সাড়া দেয় না। সে হ্যাংকের মনে কষ্ট দিতে চায় না বলে তাকে খুব নরমভাবে ফিরিয়ে দেওয়ার চেষ্টা করে। তা সত্ত্বেও হ্যাঙ্ক নিশ্চিত যে বেউলা তাকেই ভালবাসে; শুধু প্লেটোর বাধার কারণেই সে তা প্রকাশ করতে পারছে না।

**প্লেটো**: একটি ভদ্র স্বভাবের পাখি শিকারি কুকুর যে হ্যাঙ্ককে খুব পছন্দ করে—যদিও হ্যাঙ্ক তাকে স্পষ্টতই ঘৃণা করে। সে বেউলার প্রেমিক—যা হ্যাঙ্ককের প্রবল আতঙ্কের কারণ; হ্যাঙ্ক যে সারাক্ষণ বেউলার মন জয় করার চেষ্টা করছে, সেটা হয়তো প্লেটো লক্ষ্য করে না বা পাত্তা দেয় না। হ্যাঙ্ক তার প্রতি যে বিদ্বেষ পোষণ করে, সে সম্পর্কেও প্লেটো একেবারেই অসচেতন। হাতেগোনা কয়েকটি গল্প ছাড়া বেশিরভাগ ক্ষেত্রে তার ভূমিকা খুব ছোটখাটো। সেই হাতেগোনা গলগুলোর মধ্যে রয়েছে "দ্য কেস অফ দ্য মিসিং বার্ড ডগ" এবং "দ্য কোয়েস্ট ফর দ্য গ্রেট হোয়াইট কোয়েল", যেখানে সে হারিয়ে যায় এবং হ্যাঙ্ককে তাকে খুঁজে বের করতে হয়। এছাড়া "দ্য কেস অফ দ্য মিসিং কলি" গল্পে সে হ্যাঙ্ককে বেউলাকে খুঁজে বের করতে এবং স্ক্রাঞ্চের হাত থেকে উদ্ধার করতে সাহায্য করে।

**ম্যাডাম মুনশাইন**: একটি "জাদুকরী ছোট্ট গর্তবাসী পেঁচা " যে মাঝেমধ্যে হ্যাঙ্ককে সাহায্য করে। সে প্রায়শই হ্যাঙ্ককে "হ্যাঙ্ক দ্য র‍্যাবিট" বলে সম্বোধন করে। টিমোথি নামে তার এক দেহরক্ষী আছে, যে আসলে একটি র‍্যাটলস্নেক। সে যখন তার জাদু ব্যবহার করে, তখন তা সাধারণত বেশ অদ্ভুত হয় এবং সবসময় কাঙ্ক্ষিত ফলাফল নাও দিতে পারে। উদাহরণস্বরূপ "লস্ট ইন দ্য ডার্ক আনচ্যান্টেড ফরেস্ট" গল্পে তাকে এবং হ্যাঙ্ককে একটি গাছের ডালের সাথে উল্টো করে বেঁধে রাখা হয়েছিল এবং রিপ এবং স্নর্ট নীচে তাদের খাওয়ার পরিকল্পনা করছিল। সে তাদের থামানোর জন্য একটি মন্ত্র পড়ল, কিন্তু তারা উল্টো হয়ে ঝুলে থাকায় মন্ত্রের প্রভাবে থামার বদলে নেকড়ে দুটো কেবল তাদের গান উল্টো করে গাইতে লাগলো।

**জেটি ক্লক**: খামারের প্রধান মোরগ। সে প্রায়শই হ্যাঙ্ককে খামারের অদ্ভুত সব ঘটনা সম্পর্কে তথ্য দেওয়ার চেষ্টা করে, কিন্তু তার দেওয়া তথ্যগুলো সাধারণত ভুল হয় কারণ সে একজন নির্ভরযোগ্য সাক্ষী নয়। উদাহরণস্বরূপ সে একবার হ্যাঙ্ককে রিপোর্ট করেছিল যে আকাশ ভেঙে পড়তে চলেছে। অন্য একটি ঘটনায় সে হ্যাঙ্ক এবং ড্রোভারকে ওত পেতে থাকা নেকড়ে বলে ভুল করে। তার গল্পগুলি প্রায়ই দীর্ঘ আর প্যাঁচালো হয়, যার ফলে হ্যাঙ্ক তার উপর বিরক্ত হয়ে ওঠে। দিনের বেলায় যখন হ্যাঙ্ক ঘুমায়, তখন তাকে ধরে ফেলা এবং জাগিয়ে তুলে তার "তথ্য" দেওয়ার মধ্যে সে আনন্দ খুঁজে পায়। তার স্ত্রীর নাম এলসা, যে তার অনেক গল্পের মূল উৎস।

**ডগ পাউন্ড রালফ**: স্থানীয় কুকুরের খোঁয়াড়ে বাস করা একটি বাসেট হাউন্ড জাতের কুকুর। তার মালিক জিমি জো ওই খোঁয়াড়েই কাজ করেন এবং রাল্ফকে যখন যে খাঁচা খালি পান তাতেই রেখে দেন। তার জীবন বেশ নিরুত্তাপ। তবে তার মালিক যখন তাকে মাঝেমধ্যে বাইরে বের হতে দেন তখন সে কিছুটা রোমাঞ্চ পায়—যেমনটি ঘটে দ্য ফ্লিং-এ। ধারাবাহিকের তৃতীয় বই "ইটস আ ডগস লাইফ"-এ প্রথম রাল্ফ চরিত্রটির পরিচয় পাওয়া যায়।

**এডি দ্য র‍্যাক**: একটি র‍্যাকুন, যে মাঝেমধ্যে হাজির হয়ে ঝামেলা পাকায়। ছোটবেলায় সে অনাথ হয়ে গিয়েছিল এবং "মুনলাইট ম্যাডনেস" গল্পে স্লিম কিছু কালের জন্য তার দেখাশোনা করেছিলেন। প্রতিবার যখন সে হাজির হয়, হ্যাঙ্ককে বিভ্রান্ত করে ছাড়ে; কখনো সে দানব বা ভিনগ্রহের প্রাণী সেজে ভয় দেখায়, আবার কখনো হ্যাঙ্ককে নানা রকম গালগল্প শুনিয়ে বিশ্বাস করিয়ে ফেলে। স্লিম যখনই এডিকে খাঁচায় রাখেন, এডি ততবারই হ্যাঙ্ককে বুঝিয়ে শুনিয়ে তাকে খাঁচা থেকে বের করতে এবং হ্যাঙ্ককে নিজে খাঁচায় ঢুকতে রাজি করিয়ে ফেলে; এরপর এডি বাইরে থেকে তালা লাগিয়ে দেন। এত কিছুর পরেও হ্যাঙ্ক বারবার বোকা বনে যায়, যদিও সে এডিকে খুব একটা পছন্দ করে না।

**ববি কাইল**: স্থানীয় ডেপুটি অফিসার। যখনই কোনো কিছু ঠিকঠাক থাকে না—বিশেষ করে যখন কোনো অপরাধী পালিয়ে বেড়ায় বা স্থানীয় কোনো সমস্যা দেখা দেয়—তখন তিনি খামারে আসেন বা স্লিম ও লোপারকে ফোন করেন। তিনি ধারাবাহিকের ৩৫, ৪৮, ৫৫, ৫৮, ৬০, ৬১, ৬৯, ৭১, ৭৪ এবং ৭৬ নম্বর বইতে উপস্থিত রয়েছেন। তিনিও স্লিমকে নিয়ে মজা করতে পছন্দ করেন।

**মিস ভায়োলা**: স্লিম চান্সের প্রেমিকা। সে তার বাবা-মায়ের সাথে স্লিমের বাসার খুব কাছেই থাকে। "দ্য বিগ কোয়েশ্চেন" গল্পে স্লিম তাকে বিয়ের প্রস্তাব দেন। "দ্য কেস অব দ্য মনস্টার ফায়ার" গল্পে তার বাবা উড্রো স্লিমকে গবাদি পশুর পেছনে অর্থ বিনিয়োগ করতে রাজি করান এবং তাকে নিজের জমিতে সেগুলো রাখার অনুমতি দেন।

**বাস্টার এবং মাগস**: একজোড়া মালিকবিহীন কুকুর যারা শহরে বাস করে, কিন্তু মাঝেমধ্যে খামারে হানা দেয়। তারা খুবই শক্তিশালী এবং শত্রুভাবাপন্ন। বাস্টারকে বেশ ধূর্ত এবং বুদ্ধিমান, কিন্তু মাগস অত্যন্ত আবেগপ্রবণ এবং খুব একটা বুদ্ধিমান নয়; যার ফলে বাস্টার প্রায়ই তার উপর রেগে যায়। হ্যাঙ্কের উপর তাদের অনেক পুরানো রাগ রয়েছে এবং তারা প্রায়ই খামারে ঝামেলা পাকাতে আসে। হ্যাঙ্ক একাকী তাদের সাথে লড়াই করার মতো যথেষ্ট শক্তিশালী নয়, তাই তাদের হাত থেকে বাঁচতে সে সাধারণত বাইরের কোনো সাহায্য নেয়। অন্তত দুবার সে নেকড়েদের ভুল বুঝিয়ে তার বদলে এদের সাথে লড়াই করতে পাঠিয়েছে। তাদের দলে সাধারণত আরও দুটি কুকুর থাকে যারা তাদের গ্যাংয়ের সদস্য, কিন্তু সেই কুকুরগুলি কখনো কথা বলে না এবং তাদের নামও দেওয়া হয়নি।

## বইয়ের তালিকা
# *দ্য অরিজিনাল অ্যাডভেঞ্চারস অব হ্যাঙ্ক দ্য কাউডগ* (১৯৮৩)
# *দ্য ফার্দার অ্যাডভেঞ্চারস অব হ্যাঙ্ক দ্য কাউডগ* (১৯৮৩)
# *ইটস আ ডগস লাইফ* (১৯৮৪)
# *মার্ডার ইন দ্য মিডল প্যাস্টার* (১৯৮৪)
# *ফেইডেড লাভ* (১৯৮৫)
# *লেট স্লিপিং ডগস লাই* (১৯৮৬)
# *দ্য কার্স অব দ্য ইনক্রেডিবল প্রাইসলেস কর্নকব* (১৯৮৬)
# *দ্য কেস অব দ্য ওয়ান-আইড কিলার স্টাড হর্স* (১৯৮৭)
# *দ্য কেস অব দ্য হ্যালোইন গোস্ট* (১৯৮৭)
# *এভরি ডগ হ্যাজ হিজ ডে* (১৯৮৮)
# *লস্ট ইন দ্য ডার্ক আনচ্যান্টেড ফরেস্ট* (১৯৮৮)
# *দ্য কেস অব দ্য ফিডল-প্লেয়িং ফক্স* (১৯৮৯)
# *দ্য উন্ডেড বাজার্ড অন ক্রিসমাস ইভ* (১৯৮৯)
# *হ্যাঙ্ক দ্য কাউডগ অ্যান্ড মাঙ্কি বিজনেস* (১৯৯০)
# *দ্য কেস অব দ্য মিসিং ক্যাট* (১৯৯০)
# *লস্ট ইন দ্য ব্লাইন্ডেড ব্লিজার্ড* (১৯৯১)
# *দ্য কেস অব দ্য কার-বার্কাহলিক ডগ* (১৯৯১)
# *দ্য কেস অব দ্য হুকিং বুল* (১৯৯২)
# *দ্য কেস অব দ্য মিডনাইট রাস্টলার* (১৯৯২)
# *দ্য ফ্যান্টম ইন দ্য মিরর* (১৯৯৩)
# *দ্য কেস অব দ্য ভ্যাম্পায়ার ক্যাট* (১৯৯৩)
# *দ্য কেস অব দ্য ডাবল বাম্বলবি স্টিং* (১৯৯৪)
# *মুনলাইট ম্যাডনেস* (১৯৯৪)
# *দ্য কেস অব দ্য ব্ল্যাক-হুডেড হ্যাংম্যানস* (১৯৯৫)
# *দ্য কেস অব দ্য সুয়ার্লিং কিলার টর্নেডো* (১৯৯৫)
# *দ্য কেস অব দ্য কিডন্যাপড কলি* (১৯৯৬)
# *দ্য কেস অব দ্য নাইট-স্টকিং বোন মনস্টার* (১৯৯৬)
# *দ্য মপওয়াটার ফাইলস* (১৯৯৭)
# *দ্য কেস অব দ্য ভ্যাম্পায়ার ভ্যাকুয়াম সুইপার* (১৯৯৭)
# *দ্য কেস অব দ্য হেইস্ট্যাক কিটিজ* (১৯৯৮)
# *দ্য কেস অব দ্য ভ্যানিশিং ফিশহুক* (১৯৯৮)
# *দ্য গার্বেজ মনস্টার ফ্রম আউটার স্পেস* (১৯৯৯)
# *দ্য কেস অব দ্য মিজলড কাউবয়* (১৯৯৯)
# *স্লিমস গুড-বাই* (২০০০)
# *দ্য কেস অব দ্য স্যাডল হাউস রবারি* (২০০০)
# *দ্য কেস অব দ্য রেজিং রটওয়াইলার* (২০০০)
# *দ্য কেস অব দ্য ডেডলি হা-হা গেম* (২০০১)
# *দ্য ফ্লিং* (২০০১)
# *দ্য সিক্রেট লন্ড্রি মনস্টার ফাইলস* (২০০২)
# *দ্য কেস অব দ্য মিসিং বার্ড ডগ* (২০০২)
# *দ্য কেস অব দ্য শিপরেকড ট্রি* (২০০৩)
# *দ্য কেস অব দ্য বারোয়িং রোবট* (২০০৩)
# *দ্য কেস অব দ্য টুইস্টেড কিটি* (২০০৪)
# *দ্য ডানজিয়ান অব ডুম* (২০০৪)
# *দ্য কেস অব দ্য ফলিং স্কাই* (২০০৫)
# *দ্য কেস অব দ্য ট্রিকি ট্র্যাপ* (২০০৫)
# *দ্য কেস অব দ্য টেন্ডার চিপিং চিকিজ* (২০০৬)
# *দ্য কেস অব দ্য মাঙ্কি বার্গলার* (২০০৬)
# *দ্য কেস অব দ্য বুবি-ট্র্যাপড পিকআপ* (২০০৭)
# *দ্য কেস অব দ্য মোস্ট এনশিয়েন্ট বোন* (২০০৭)
# *দ্য কেস অব দ্য ব্লেজিং স্কাই* (২০০৮)
# *দ্য কোয়েস্ট ফর দ্য গ্রেট হোয়াইট কোয়েল* (২০০৮)
# *ড্রোভারস সিক্রেট লাইফ* (২০০৯)
# *দ্য কেস অব দ্য ডাইনোসর বার্ডস* (২০০৯)
# *দ্য কেস অব দ্য সিক্রেট ওয়েপন* (২০১০)
# *দ্য কেস অব দ্য কাইয়োটি ইনভেশন* (২০১০)
# *দ্য ডিসঅ্যাপিয়ারেন্স অব ড্রোভার* (২০১১)
# *দ্য কেস অব দ্য মিস্টিরিয়াস ভয়েস* (২০১১)
# *দ্য কেস অব দ্য পারফেক্ট ডগ* (২০১২)
# *দ্য বিগ কোয়েশ্চন* (২০১২)
# *দ্য কেস অব দ্য প্রাউলিং বিয়ার* (২০১৩)
# *দ্য গোস্ট অব র‍্যাবিটস পাস্ট* (২০১৩)
# *দ্য রিটার্ন অব দ্য চার্লি মনস্টার্স* (২০১৪)
# *দ্য কেস অব দ্য থ্রি রিংস* (২০১৪)
# *দ্য অলমোস্ট লাস্ট রাউন্ডআপ* (২০১৫)
# *দ্য ক্রিসমাস টার্কি ডিজাস্টার* (২০১৫)
# *ওয়াগনস ওয়েস্ট* (২০১৬)
# *দ্য সিক্রেট প্লেজ* (২০১৬)
# *দ্য কেস অব দ্য ওয়ান্ডারিং গোটস* (২০১৭)
# *দ্য কেস অব দ্য ট্রাবলসম লেডি* (২০১৭)
# *দ্য কেস অব দ্য মনস্টার ফায়ার* (২০১৮)
# *দ্য কেস অব দ্য থ্রি-টোড ট্রি স্লথ* (২০১৮)
# *দ্য কেস অব দ্য বারিড ডিয়ার* (২০১৯)
# *দ্য ফ্রোজেন রোডিও* (২০২০)
# *দ্য কেস অব দ্য রেড রাবার বল* (২০২০)
# *দ্য কেস অব দ্য মিসিং টিথ* (২০২১)
# *দ্য কেস অব দ্য লস্ট ক্যাম্প* (২০২১)
# *দ্য ইনক্রেডিবল আইস ইভেন্ট* (২০২২)
# *ডাবল ট্রাবল* (২০২৩)
# *দ্য সিক্রেট স্লিপিং পাউডার ফাইলস* (২০২৩)
# *দ্য কেস অব দ্য এয়ারবর্ন ইনভেশন* (২০২৪)
# *দ্য কেস অব দ্য পোয়েটিক বার্ড ডগ* (২০২৪)
# *দ্য কেস অব দ্য পয়জন টোড* (২০২৫)
# *দ্য কেস অব দ্য ডগ-রেকিং হর্স* (শরৎ ২০২৫)

## অডিও
১ থেকে ৪২ নম্বর বইয়ের ক্যাসেট সংস্করণ উপলব্ধ। সবগুলো বইয়েরই অডিওবই সংস্করণ আছে।

### শুধুমাত্র অডিও
কিছু বই কেবল অডিও সংস্করণে উপলব্ধ। এগুলোর সংখ্যা সর্বদা এ# হয়; উদাহরণস্বরূপ, *দ্য হোমলেস পুচ* হবে এ১।

# *দ্য হোমলেস পুচ* (২০০৪)
# *দ্য ওয়াটারমেলন প্যাচ মিস্ট্রি* (২০০৫)
# *দ্য কিটি চিটার* (২০০৬)
# *দ্য রানঅ্যাওয়ে উইন্ডমিল* (২০০৭)
# *দ্য কুকি মুন* (২০০৮)
# *দ্য ড্যান্সিং কাউবয়* (২০০৯)
# *দ্য ভ্যালেন্টাইনস ডে রবারি* (২০১০)

## অভিযোজনা
***সিবিএস স্টোরিব্রেক***
১৯৮৫ সালে *সিবিএস স্টোরিব্রেক* হ্যাঙ্ক দ্য কাউডগ ধারাবাহিকের প্রথম বইটির উপর ভিত্তি করে নির্মিত একটি অ্যানিমেটেড পর্ব সম্প্রচার করে, যেখানে ফ্র্যাঙ্ক ওয়েলকার হ্যাঙ্ক চরিত্রে কণ্ঠ দিয়েছেন। পর্বটিতে মূল বইয়ের কাহিনির কিছুটা পরিবর্তন করা হয়েছিল: বইয়ের মতো তাদের নিজস্ব জগাখিচুড়ি ভাষার পরিবর্তে নেকড়েরা এখানে স্বাভাবিকভাবে কথা বলে; কোনো শিশু চরিত্র রাখা হয়নি; টেক্সাসের গবাদি পশুর খামারের পরিবর্তে অ্যারিজোনার মুরগির খামার দেখানো হয়েছে; বিবাহিত দম্পতি এবং একজন খামারকর্মীর বদলে একজন নারী প্রধান এবং ২ জন খামারকর্মীকে দেখানো হয়েছে।

***হ্যাঙ্ক দ্য কাউডগ'' (টিভি ধারাবাহিক)'''
''হ্যাঙ্ক দ্য কাউডগ'' মূল বইয়ের উপর ভিত্তি করে নির্মিত একটি অ্যানিমেটেড অভিযোজনা। এটি এইচটিসি প্রোডাকশনস এবং হুহু স্টুডিও দ্বারা প্রযোজিত হবে। ২০১৫ সালে এমআইপিজুনিয়রের একটি কন্টেন্ট বাজারে এটি প্রথম উন্মোচিত হয়। এখনও পর্যন্ত ধারাবাহিকটির কোনও নির্দিষ্ট মুক্তির তারিখ জানানো হয়নি। এটি ২ডি অ্যানিমেশনে তৈরি হবে এবং এতে ১৩টি পর্ব থাকবে।

এর আগে ১৯৯০-এর দশকের শেষের দিকে একটি টিভি ধারাবাহিক নির্মাণের প্রচেষ্টা করা হয়েছিল। এটি [[নিকেলোডিয়ন]], ওয়াইল্ডব্রেইন এবং ৫০১ প্রোডাকশনস দ্বারা প্রযোজিত হওয়ার কথা ছিল। ধারাবাহিকটিতে ২ডি অ্যানিমেশনের সাথে লাইভ-অ্যাকশন পটভূমির সংমিশ্রণ ঘটানোর পরিকল্পনা ছিল। ২০১৫ সালে ভিমিওতে এর একটি পরীক্ষামূলক রিল আপলোড করা হয়েছিল।

***হ্যাঙ্ক দ্য কাউডগ* (পডকাস্ট)*'

কিউকোডের প্রযোজনায় ২০২০ সালের সেপ্টেম্বরে *লস্ট ইন দ্য ডার্ক আনচ্যান্টেড ফরেস্ট*-এর উপর ভিত্তি করে নির্মিত পাঁচ পর্বের একটি পডকাস্ট অভিযোজনা মুক্তি পায়। ধারাবাহিকটি রচনা ও পরিচালনা করেছেন চলচ্চিত্র পরিচালক এবং লেখক জেফ নিকোলস। এতে হ্যাঙ্ক চরিত্রে ম্যাথিউ ম্যাককনাঘি, ড্রোভার চরিত্রে জেসি প্লেমন্স, স্যালি মে চরিত্রে কার্স্টেন ডানস্ট, ওয়ালেস দ্য বাজার্ড চরিত্রে জন আর. এরিকসন, জুনিয়র চরিত্রে স্কুট ম্যাকনেইরি, সিনিস্টার দ্য ববক্যাট চরিত্রে মাইকেল শ্যানন, রিপ ও স্নর্ট চরিত্রে জোয়েল এডগারটন, পিট দ্য বার্ন ক্যাট চরিত্রে লেসলি জর্ডান এবং ম্যাডাম মুনশাইন চরিত্রে সিনথিয়া এরিভো কণ্ঠ দিয়েছেন।

## তথ্যসূত্র

## বহিঃসংযোগ
* 
* 

বিষয়শ্রেণী:কাল্পনিক কুকুর
বিষয়শ্রেণী:হ্যাঙ্ক দ্য কাউডগ
বিষয়শ্রেণী:শিশুদের বইয়ের সিরিজ